ኮሚሽኑ ለተከላቸው ችግኞች ክብካቤ ማድረግ ጀመረ
አደአ፡- የተከላቸውን ችግኞች መንከባከብ እንደጀመረ የአከባቢ ደንና አየር ንብረት ለውጥ ኮሚሽን አስታወቀ፡፡ የአከባቢ ደንና አየር ንብረት ለውጥ ኮሚሽን ኮሚሽነር ፕሮፌሰር ፍቃዱ በየነ የኮሚሽኑ ሰራተኞች ሐምሌ 22 ቀን 2011 ዓ.ም. በኦሮሚያ ክልል ምስራቅ ሸዋ ዞን አደአ ወረዳ የረር የመትከያ ጣቢያ የተከሏቸውን ችግኞች መንከባከብና ያልፀደቁትን የመተካት ስራ በትላንትናው ዕለት መጀመራቸውን ገልጸዋል፡፡ኮሚሽነሩ መርሃ ግብሩን በይፋ ባስጀመሩበት ወቅት እንደተናገሩት፣ የተተከሉትን ችግኞች የመንከባከብና ያልፀደቁትን የመተካት ስራን መስሪያ ቤታቸው ኃላፊነት ወስዶ በቋሚነት ያከናውናል፡፡ ስራውን ለማከናወን የተተከሉ ችግኞችን በየጊዜው የሚከታተሉ አካላት በኮሚሽኑ ተወክለዋል፡፡ እነዚህ አካላት በየጊዜው በቦታው በመገኘት ችግኞቹ ያሉበትን ሁኔታ የሚመለከቱ ሲሆን በኦሮሚያ ክልል የአካባቢ ደንና ዱር እንስሳት ቢሮ የተቀጠሩ ጠባቂዎችም የችግኞቹን ደህንነት ይከታተላሉ፡፡ሐምሌ 22 በሀገር አቀፍ ደረጃ ለዓለም ምሳሌ የሆንበት የችግኝ ተከላ ተካሂዷል፤ ይህንን ደግሞ በመንከባከብና በማሳደግ ምሳሌነታችንን ማስቀጠል ይገባናል ያሉት ፕሮፌሰር ፍቃዱ ሌሎች አካላትም የተከሏቸውን ችግኞች እንዲንከባከቡና የክረምቱ ወቅት ሳያልፍ ያልፀደቁ ችግኞችን መልሰው እንዲተክሉ መልዕክት አስተላልፈዋል፡፡በኮሚሽኑ የደን ከፍተኛ ባለሙያ የሆኑት ዶክተር ተሾመ ታምራት በበኩላቸው በሀገር አቀፍ ደረጃ የተተከሉትን ችግኞች በመንከባከብ የፅድቀት ምጣኔውን ከ80 በመቶ በላይ ለማድረስ መሰራት ይገባል ብለዋል፡፡ ዶክተር ተሾመ እንደተናገሩት ችግኞች በተተከሉ በአስራ አምስተኛው ቀናቸው ካልፀደቁ በሌላ የመተካት ስራ መሰራት ይገባል፡፡ በበጋው ወቅትም ክትትኩ ሊቀጥል ስለሚገባ በትኩረት መስራት ያስፈልጋል፡፡ ለችግኝ ተከላው የተመረጠው ቦታና የአፈሩ አይነት ለችግኞቹ ምቹ በመሆኑና በዝናብ ወቅት በመተከላቸው በአብዛኞቹ የፀደቁ ሲሆን የተወሰኑት በአካባቢው በነበረው የውሃ ብዛት የተነሳ ባለመፅደቃቸው የመተካት ስራ ተሰርቷል፡፡በመርሀግብሩ መክፈቻ ወቅት ችግኞቹ የተተከሉት ከዚህ ቀደም ቃጠሎ በደረሰበት የደን ሀብት ይዞታ ላይ መሆኑ የተገለጸ ሲሆን በመንከባከብና ያልፀደቁትን መልሶ በመትከል በስራው ላይ 100 ያህል የኮሚሽኑ ሰራተኞች ተሳትፈውበታል፡፡አዲስ ዘመን ነሃሴ 8/2011ሀይማኖት ከበደ 